מרים אדלסון

מרים אדלסון (נולדה ב-10 באוקטובר 1945) היא מיליארדרית יהודייה אמריקאית-ישראלית, פילנתרופית, רופאה פנימית ומומחית בתחום התמכרות לסמים.

ב-1991 נישאה לאיל ההון האמריקאי שלדון אדלסון, ויחד תרמו כספים רבים לפעילויות חינוכיות דוגמת פרויקט תגלית, הקמת בית הספר לרפואה באוניברסיטת אריאל, קמפוס חינוכי יהודי בלאס וגאס, וכן לפעילויות פוליטיות שמרניות, כולל עם המפלגה הרפובליקנית בארצות הברית.

לאחר מות בעלה ב-2021, הפכה אדלסון לאדם העשיר בישראל, עם הון מוערך של כ-31.6 מיליארד דולר על פי מגזין פורבס. אדלסון היא המוציאה לאור ובעליו של העיתון "ישראל היום".

החל מדצמבר 2023 היא הבעלים של קבוצת ה-NBA "דאלאס מאבריקס".

 ראשית חייה 
נולדה בתל אביב לשמחה ומנוחה פרבשטיין, שעלו מפולין. אביה היה חבר מרכזי במפלגת מפ"ם ובעל בתי קולנוע בעיר חיפה, אליה עברה המשפחה בשנת 1950. אמה, שעלתה ארצה בשנת 1934, הייתה בת לחסידות אלכסנדר; סבתה מרים, שעל שמה נקראה, נספתה בשואה. דקה 52:00

למדה בבית הספר הריאלי העברי בחיפה. בתקופת שירות בצה"ל שירתה כקצינת רפואה בחיל הרפואה, בין היתר בנס ציונה.

 עבודתה כרופאה 
אדלסון היא בוגרת האוניברסיטה העברית בירושלים במיקרוביולוגיה וגנטיקה, ולאחר מכן המשיכה לתואר בפקולטה לרפואה של אוניברסיטת תל אביב. את שני התארים סיימה בהצטיינות יתרה. נושא עבודת הדוקטורט של אדלסון, שהוגשה בספטמבר 1973, היה "סקר על המוקופוליסכרידיות (מ.פ.ס) בישראל (מבחינה קלינית, גנטית ורנטגנית)" והיא נכתבה בהדרכתם של פרופ' שמואל שור וד"ר סיריל ליגום. היא התמחתה ברפואה פנימית, והייתה אחראית על הרפואה הפנימית בחדר המיון בבית החולים רוקח (הדסה) בתל אביב.

בשנת 1986 נסעה לארצות הברית, למדה באוניברסיטת רוקפלר במנהטן, והתמחתה בנושא התמכרות לסמים אצל מרי ג'ין קריק. ב-1993 ייסדה באוניברסיטת רוקפלר מרכז מחקר לטיפול בהתמכרויות.
ממוזער|250px|בני הזוג מרים ושלדון אדלסון בשנת 1997

ב-1993 נפתחה ברחוב דפנה בתל אביב מרפאת אדלסון. המרפאה מסונפת לפקולטה לרפואה באוניברסיטת תל אביב ולבית החולים איכילוב במטרה להדגיש שהתמכרות לסמים היא מחלה, ועל כן צריכה להיות מטופלת בבית חולים ככל מחלה אחרת. זאת מרפאת המתאדון היחידה בישראל אשר מסונפת למרכז רפואי ולפקולטה לרפואה ומטופלים בה חולים בגירים הסובלים מהתמכרויות לסמים ממשפחת האופיואידים, כגון הרואין. המרפאה גם מבצעת מחקר על השפעת הטיפול במתאדון על המטופלים. בשנת 2000 נפתח מרכז הטיפולים והמחקר על שם ד"ר מרים ושלדון אדלסון בלאס וגאס, שבו מטופלים גם ילדים.

 נדבנות 
 לארגונים אזרחיים 

בני הזוג אדלסון תרמו יחד רבות לארגונים יהודיים, בהם פרויקט תגלית, המממן ביקורי בני נוער בישראל. מאז 2007 תרמו בני הזוג אדלסון יותר מ-100 מיליון דולר לפרויקט.

משפחת אדלסון תרמה 25 מיליון דולר ל"יד ושם". בשנת 2014 תרמו בני הזוג אדלסון 5 מיליון דולר לפקולטה למדעי הבריאות באוניברסיטת אריאל. ביוני 2017 תרמו בני הזוג אדלסון 20 מיליון דולר להקמת פקולטה לרפואה באוניברסיטת אריאל, וזו נקראה על שמם. הפקולטה נחנכה ב-22 ביוני 2021.

ב-2017 תרמו בני הזוג כ-12 מיליון דולרים לבנק הדם הלאומי שמוקם בקריית מד"א שברמלה.

באפריל 2018 תרמו בני הזוג אדלסון 70 מיליון דולר ל"פרויקט תגלית", לרגל שנת ה-70 לעצמאות ישראל ולציון 18 שנים לפרויקט.

 תמיכה פוליטית 
250px|ממוזער|בני הזוג אדלסון עם נשיא ארצות הברית דונלד טראמפ באירוע של ארגון הקהילה הישראלית-אמריקאית

בינואר 2017 התקיים טקס השבעת נשיא ארצות הברית, דונלד טראמפ. מרים ובעלה היו שותפים לארגון כספים עבור הטקס וכיהנו כשניים מ-17 מסגני הנשיא הפיננסיים של הארגון המנהל את הטקס. היא ובעלה נכחו בטקס.

לאחר ניצחונו של הנשיא דונלד טראמפ בנובמבר 2024, משפחות של החטופים שנחטפו בטבח שבעה באוקטובר קשרו את שמה כמי שדחפה את טראמפ לעסקת חטופים ולעצירת הלחימה בעזה.

 עסקים 
החל מחודש מאי 2018 אדלסון מכהנת כמו"ל "ישראל היום", במקומו של אשר בהרב, שהיה המו"ל הראשון של העיתון.
ב-24 באוגוסט 2018 פרסמה טור בעיתון, ובו הודיעה שבהשראת חוק הלאום יתנוסס דגל ישראל בכותרת של גיליונות העיתון.

בדצמבר 2023, לאחר שאושרה המכירה בהנהלת ליגת ה-NBA, הפכה לבעלת השליטה בקבוצת הכדורסל "דאלאס מאבריקס", לאחר שמארק קיובן מכר לה את מרבית המניות שלו בקבוצה תמורת 3.5 מיליארד דולר.

 משפחתה 
אדלסון נישאה לגינקולוג אריאל אוקסהורן, ונולדו להם שתי בנות. הזוג התגרש בשנת 1980. אחת מבנותיה מנישואין אלה היא יסמין לוקץ', מייסדת חברת "ICON" וחברה בצוות המשקיעים בתוכנית הטלוויזיה "הכרישים" ב"קשת".

כשנסעה בשנת 1986 ללמוד באוניברסיטת רוקפלר, פגשה את בעלה לעתיד, שלדון אדלסון, בבליינד דייט. הם התחתנו בשנת 1991, ונולדו להם שני בנים (מתן ואדם). ב-11 בינואר 2021 התאלמנה. כתוצאה מנישואים אלה, על פי דירוג פורבס ל-2021, היא נחשבת לישראלית העשירה בעולם, ולאישה החמישית בעושרה בעולם.
250px|ממוזער|בעת קבלת מדליית החירות הנשיאותית מטראמפ

 הוקרה 
ב-2007 הוענק לה תואר דוקטור לשם כבוד על ידי אוניברסיטת תל אביב.
ב-25 במרץ 2008 הוענק לה ולבעלה פרס וודרו וילסון על אזרחות עסקית למופת.
 ב-2013 היא קיבלה אזרחות כבוד של ירושלים.
ב-2013 זכתה באות אומ"ץ על היותה "אשת המופת בתחום החברתי" ופעילות חובקת עולם.
 ב-16 בנובמבר 2018 העניק לה נשיא ארצות הברית דונלד טראמפ את מדליית החירות הנשיאותית, שהיא העיטור האזרחי הגבוה ביותר בארצות הברית.
 ב-22 ביוני 2021 הוענק לה תואר דוקטור לשם כבוד על ידי אוניברסיטת אריאל, בעת חנוכת מבנה בית הספר לרפואה.
 ב-19 ביולי 2021 הוענק לה תואר דוקטור לשם כבוד על ידי המרכז הבינתחומי הרצליה.
 באוקטובר 2025 הוענק לה עיטור הנשיא.

 קישורים חיצוניים 








 הערות שוליים 

קטגוריה:בעלות תואר דוקטור לרפואה מאוניברסיטת תל אביב
קטגוריה:בוגרות בית הספר הריאלי
קטגוריה:רופאות פנימיות ישראליות
קטגוריה:רופאים יהודים אמריקאים
קטגוריה:בוגרות האוניברסיטה העברית בירושלים
קטגוריה:סגל בית החולים הדסה תל אביב
קטגוריה:מהגרות מישראל לארצות הברית
קטגוריה:מו"לי עיתונים ישראלים
קטגוריה:נדבנים יהודים אמריקאים
קטגוריה:נדבניות ישראליות
קטגוריה:מיליארדריות ישראליות
קטגוריה:מיליארדרים יהודים אמריקאים
קטגוריה:נשות עסקים ישראליות
קטגוריה:נשות עסקים יהודיות אמריקאיות
קטגוריה:אנשי עסקים בענף ההימורים
קטגוריה:רופאות אמריקאיות במאה ה-20
קטגוריה:מעוטרות מדליית החירות הנשיאותית
קטגוריה:ישראלים מעוטרי מדליית החירות הנשיאותית
קטגוריה:אזרחי כבוד של ירושלים
קטגוריה:מקבלי תואר דוקטור לשם כבוד מאוניברסיטת רייכמן
קטגוריה:מקבלי תואר דוקטור לשם כבוד מאוניברסיטת אריאל בשומרון
קטגוריה:רפואת חירום בישראל: אישים
קטגוריה:חיילי חיל הרפואה
קטגוריה:מעוטרי עיטור נשיא מדינת ישראל
קטגוריה:ישראליות שנולדו ב-1945
קטגוריה:ישראלים שנולדו ב-1945
קטגוריה:אמריקאיות שנולדו ב-1945
קטגוריה:אמריקאים שנולדו ב-1945